Chemie-vraestel ‘billik met vrae wat uitdaag’Foto: Hans Reniers/Unsplash.com Die tweede wetenskapvraestel was regverdig, maar het ook heelwat vrae bevat wat meer dinkwerk van matrikulante sou geverg het. Leerders het landwyd Maandagoggend gesit om die chemievraestel te skryf. Hugo Vermeulen van die Skoleondersteuningsentrum (SOS) se Wetenskap-onderwysersvereniging (Weto) meen die vraestel was billik en as leerders hulle voorbereiding gedoen het, behoort hulle goed in die vraestel te presteer. “By die kort vrae was daar twee vrae waaroor leerders bietjie sou moes dink, maar die lang vrae was ook baie redelik. Indien leerders by die organiese chemie hulle teorie en reaksietoestand goed geken en onthou het wat hulle tydens die eksperiment van die bereiding van esters gedoen het, behoort hulle regtig baie goed te vaar,” sê Vermeulen. “Verder was die vraag oor tempo van chemiese reaksies interessant gevra. Leerders sou dit nie moeilik gevind het indien hulle die tabel goed bestudeer het nie.” Vermeulen sê dit is net die Kc- konstante vragie wat ’n uitdaging aan leerders sou stel. “Die laaste vraag by sure en basisse is ook weer ’n vraag wat die leerders bietjie sou uitdaag. Redoksreaksies is regtig nie moeilik gevra nie en die vraag oor elektrolise is basies die teorie vir die suiwering van koper. Die kunsmisvragie is ook weereens billik gevra.” Daarenteen het baie van die matrikulante wat Vrydagoggend die fisikavraestel afgelê het, gesê hulle voel die eindvraestel was makliker as die vraestel wat hulle in die rekordeksamen teëgekom het. “Die vraestel was regverdig en ek het genoeg tyd gehad om klaar te maak. Dit was vir seker beter as die rekordeksamen,” het JJ Bouwer, ŉ matrikulant aan die Hoërskool Erasmus in Bronkhorstspruit, gesê. Wessel Gertzen, nog ŉ matrikulant aan dié skool, meen ook die vraestel was beslis makliker as in die rekordeksamen, maar hy het steeds met vraag twee gestoei. Die vraag het met Newton se tweede wet verband gehou. Om dié vraag te beantwoord moes leerders diep delf om inhoud van die gr. 11-sillabus te onthou. “Leerders sê dit was die lekkerste vraestel wat hulle nog geskryf het. Dit was gevra soos hulle gewoond is en waarvoor hulle voorberei het,” het ’n fisiesewetenskap-onderwyser aan Oos-Moot in Pretoria gesê. Vermeulen reken die vraestel was ook op peil, maar nie maklik nie. “Leerders wat nie met fyn begrip die vrae deurgelees het nie, sou maklik uitgevang kon word. Die vrae is egter van so ’n aard dat leerders met gemak sal kan deurkom, indien hulle deur die jaar hard gewerk het.”